32005D0053
L 022/14
JURNALUL OFÍCIAL AL UNIUNII EUROPENE
DECIZIA COMISIEI
din 25 ianuarie 2005
privind aplicarea articolului 3 alineatul (3) litera (e) din Directiva 1999/5/CE a Parlamentului European și a Consiliului privind echipamentele hertziene propuse să facă parte din Sistemul automatic de identificare (Automatic Identification System - AIS)
[notificată cu numărul C(2005) 110]
(Text cu relevanță pentru SEE)
(2005/53/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (1), în special articolul 3 alineatul (3) litera (e),
întrucât:
(1)
O serie de state membre au pus în aplicare sau intenționează să pună în aplicare principii comune de siguranță și norme pentru echipamentele din Sistemul automatic de identificare (AIS) ce nu intră sub incidența cerințelor privind transportul de la capitolul V din Convenția internațională din 1974 pentru siguranța vieții pe mare (Convenția SOLAS).
(2)
Armonizarea serviciilor radio contribuie la o navigație mai sigură a navelor care nu fac parte din convenția SOLAS, în special în situații de avarie și de siguranță, iar aceste nave, în consecință, sunt invitate de statele membre să participe la AIS.
(3)
AIS este descris în Regulamentul 19 al Organizației Maritime Internaționale (OMI), la capitolul V din SOLAS: Prescripții aplicabile echipamentelor și sistemelor de navigație de la bord.
(4)
Reglementările privind radiocomunicațiile ale Uniunii Internaționale a Telecomunicațiilor (UIT) au stabilit anumite frecvențe, respectiv 161,975 (AIS1) și 162,025 (AIS2) MHz, pentru a fi utilizate de AIS. Alte frecvențe alocate pentru comunicațiile maritime pot fi puse la dispoziția AIS. Toate echipamentele hertziene ce funcționează pe aceste frecvențe trebuie să fie compatibile cu modul de utilizare prevăzut pentru aceste frecvențe și trebuie să ofere o garanție rezonabilă, care să asigure funcționarea lor corectă în timpul exploatării.
(5)
Domeniul de aplicare al Deciziei 2003/213/CE a Comisiei din 15 martie 2003 privind aplicarea articolului 3 alineatul (3) litera (e) din Directiva 1999/5/CE la echipamentele de comunicație maritimă destinate utilizării pe navele SOLAS și care sunt propuse să facă parte din Sistemul automatic de identificare (AIS) (2) se limitează la echipamentele destinate utilizării pe navele care nu fac parte din convenția SOLAS. Se consideră că un înalt nivel de siguranță poate fi atins doar în cazul în care toate echipamentele utilizate pe navele care nu fac parte din convenția SOLAS și stațiile fixe de telecomunicații din sistemul AIS funcționează corect. În consecință, aceleași cerințe trebuie să se aplice tuturor stațiilor AIS.
(6)
Prin urmare, Decizia 2003/213/CE trebuie înlocuită, din motive de claritate și transparență juridică.
(7)
Prezenta decizie trebuie să se aplice doar după o perioadă suficientă de timp, care să permită producătorilor să își alinieze producția de echipamente la noua cerință esențială.
(8)
Măsurile stabilite de prezenta decizie sunt în conformitate cu avizul Comitetului de evaluare a conformității și supraveghere a pieței telecomunicațiilor,
ADOPTĂ PREZENTA DECIZIE:
Articolul 1
Echipamentele hertziene care funcționează în cadrul serviciului mobil pentru aplicații maritime, definit la articolul 1.28 din reglementările privind radiocomunicațiile ale Uniunii Internaționale a Telecomunicațiilor (UIT) sau în cadrul serviciului mobil de satelit pentru aplicații maritime, definit la articolul 1.29 din reglementările privind radiocomunicațiile ale UIT, se conformează cerinței esențiale prevăzute la articolul 3 alineatul (3) litera (e) din Directiva 1999/5/CE.
În acest scop, echipamentele sunt proiectate astfel încât să se asigure funcționarea corectă în mediul prevăzut, atunci când este folosit pe nave care nu fac parte din convenția SOLAS și în stațiile fixe de telecomunicații și respectă toate cerințele operaționale corespunzătoare ale Sistemului automatic de identificare (AIS).
Articolul 2
Decizia 2003/213/CE se abrogă de la data menționată la articolul 3.
Articolul 3
Prezenta decizie se aplică de la 26 iulie 2005.
Articolul 4
Prezenta decizie se adresează statelor membre.
Adoptată la Bruxelles, 25 ianuarie 2005.